บจ.โหมโรดโชว์นอก
&#8216;เหมราชดับบลิวเอชเอ&#8217;กองทุนตปท.ชอบเอสพีซีจีคุยซีอีโอกิมเอ็งเอเชียร่วมชั่วโมง
11 ก.พ. 2556

‘เหมราชดับบลิวเอชเอ’กองทุนตปท.ชอบเอสพีซีจีคุยซีอีโอกิมเอ็งเอเชียร่วมชั่วโมง
“เหมราช” หอม ต่างชาติรุมเพียบ WHA สุดฮอต ขายหุ้นแก้ฟรีโฟลต เอสพีซีจีคุยซีอีโอกิมเอ็ง
นายเผ่าพิทยา สมุทรกลิน ผู้อำนวยการฝ่ายนักลงทุนสัมพันธ์และวางแผน บริษัท เหมราชพัฒนาที่ดิน (HEMRAJ) เปิดเผยว่า การออกไปนำเสนอข้อมูล (โรดโชว์) ที่ฮ่องกงกับ บล. CLSA เมื่อช่วงปลายเดือน ม.ค.ที่ผ่านมา ไปพบผู้จัดการกองทุนต่างประเทศมากกว่า 25 ราย และได้รับการตอบรับที่ดีมากเมื่อเทียบกับอดีตที่ธุรกิจของบริษัทไม่ได้อยู่ในความสนใจของนักลงทุน จึงมีกองทุนต่างชาติขอพบน้อยมาก
“ไปครั้งนี้ ถือว่าฮอตมาก ผู้จัดการกองทุนมาขอข้อมูล และส่วนใหญ่เป็นกองทุนที่ลงทุนระยะยาว ซักถามถึงแผนธุรกิจและการเติบโตในช่วง 5 ปีข้างหน้า รวมถึงแนวโน้มธุรกิจนิคมอุตสาหกรรมจะเป็นอย่างไร” นายเผ่าพิทยา กล่าว
สำหรับแผนลงทุน 5 ปี เช่น การลงทุน 4 หมื่นล้านบาทจะมีทั้งงบซื้อที่ดิน งบพัฒนาพื้นที่นิคมฯ และการลงทุนในการสร้างคลังสินค้าและโรงงานสำเร็จรูปให้เช่า ซึ่งตามเป้าหมายในอีก 5 ปีข้างหน้าพื้นที่เช่าของบริษัทจะขยับเข้าสู่ 1 ล้านตารางเมตร จากปัจจุบันอยู่ที่ 1.8 แสนตารางเมตร และอนาคตจะเป็นรายได้ที่สำคัญด้วย
ธุรกิจไฟฟ้าก็จะสร้างผลกำไรที่ดี ขณะนี้มีแผนที่จะเข้าร่วมทุนในอีก 7 เอสพีพีในสัดส่วน 25% จะสร้างกำไรกว่า 1,400 ล้านบาท 
“ธุรกิจของบริษัทจะเติบโตอย่างแข็งแกร่งจากการที่ประเทศไทยเป็นฐานในการผลิตของอุตสาหกรรมต่างๆ ที่จะเข้ามาเพื่อส่งออกต่อไปยังกลุ่มประเทศอาเซียน เช่น อุตสาหกรรมรถยนต์และชิ้นส่วนยานยนต์ อุตสาหกรรมอิเล็กทรอนิกส์” 
ฝ่ายวิจัยบริษัทหลักทรัพย์ (บล.) เอเซีย พลัส เปิดเผยว่า กลุ่มนิคมฯ เป็นตัวเลือกที่น่าสนใจลงทุนมากที่สุด กำไรในปี 2556 จะเห็นการสร้างจุดสูงสุดใหม่ คาดหมายว่าทั้งกลุ่มจะมีกำไร 7,920 ล้านบาท เพิ่มจาก 5,760 ล้านบาท ในปี 2555 โดยหุ้น HEMRAJ น่าจะมีโอกาสปรับขึ้นสูงที่สุด จึงให้มูลค่า 4.59 บาท 
นายสมยศ อนันตประยูร ประธานเจ้าหน้าที่บริหาร บริษัท ดับบลิวเอชเอ คอร์ปอเรชั่น (WHA) กล่าวถึงการออกไปโรดโชว์ที่ฮ่องกงกับ CLSA ว่า บริษัทพบกับผู้จัดการกองทุนต่างชาติรวมกว่า 24 ราย ส่วนใหญ่สนใจมารับฟังแผนธุรกิจในอนาคต 
บริษัททำธุรกิจเกี่ยวกับการให้เช่าพื้นที่คลังสินค้า ในส่วนของโลจิสติกส์และการขนส่งนั้นมีความสำคัญต่อต้นทุนในการทำธุรกิจอย่างมาก และลูกค้ารายใหญ่มาใช้พื้นที่ของบริษัทก็ทำให้ผู้จัดการกองทุนเข้าใจธุรกิจมากขึ้น
“ธุรกิจของเรามาถูกทางแล้ว เพราะอนาคตประเทศไทยจะเป็นศูนย์กลาง (ฮับ) การขนส่ง ก็จะเอื้อให้ธุรกิจของบริษัท และคาดว่าในปี 2557 จะมีพื้นที่ 1 ล้านตารางเมตร” นายสมยศ กล่าว
อย่างไรก็ตาม การไปโรดโชว์ทั้งที่สิงคโปร์และฮ่องกงนั้น ผู้จัดการกองทุนมองว่า หุ้นของบริษัทที่มีสภาพคล่องน้อยเกินไป ดังนั้นเมื่อกลับมา ผู้ถือหุ้นใหญ่จึงตัดสินใจนำหุ้นจำนวน 20 ล้านหุ้นออกมาขายให้นักลงทุนได้ในราคาหุ้นละ 46 บาท ทำให้สภาพคล่องเพิ่มมาใกล้ 30% จากก่อนหน้า 25% เศษ และทางกลุ่มผู้ถือหุ้นคงจะไม่ขายหุ้นออกมาอีก
ด้าน น.ส.วันดี กุญชรยาคง ประธานกรรมการ กรรมการผู้จัดการใหญ่ บริษัท เอสพีซีจี (SPCG) เปิดเผยว่า เมื่อวันที่ 8 ก.พ.ที่ผ่านมา ได้ประชุมทางโทรศัพท์ (เทเลคอนเฟอเรนซ์) กับประธานเจ้าหน้าที่บริหารของ บล.เมย์แบงก์ กิมเอ็ง ในเอเชียประมาณ 78 แห่ง โดยใช้เวลาประมาณ 1 ชั่วโมง ส่วนใหญ่สนใจแผนธุรกิจ 5 ปี ซึ่งได้เล่าธุรกิจและแผนการลงทุนในอนาคตให้ฟัง เช่น การร่วมทุนกับบริษัทญี่ปุ่นในการทำโรงไฟฟ้าในตะวันออกกลางและการขยายธุรกิจ